CELEX: 32021R2244
Language: lv
Date: 2021-10-07 00:00:00
Title: Komisijas Deleģētā regula (ES) 2021/2244 (2021. gada 7. oktobris), ar ko ar konkrētiem noteikumiem par to, kā attiecībā uz paraugu ņemšanas procedūrām pesticīdu atlieku noteikšanai pārtikā un barībā veicamas oficiālās kontroles, papildina Eiropas Parlamenta un Padomes Regulu (ES) 2017/625 (Dokuments attiecas uz EEZ)

17.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 453/1
               
            
         KOMISIJAS DELEĢĒTĀ REGULA (ES) 2021/2244
         (2021. gada 7. oktobris),
         ar ko ar konkrētiem noteikumiem par to, kā attiecībā uz paraugu ņemšanas procedūrām pesticīdu atlieku noteikšanai pārtikā un barībā veicamas oficiālās kontroles, papildina Eiropas Parlamenta un Padomes Regulu (ES) 2017/625
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), un jo īpaši tās 19. panta 2. punkta a) apakšpunktu,
         tā kā:
         
                     (1)
                  
                  
                     Regula (ES) 2017/625 nosaka noteikumus par oficiālajām kontrolēm un citām oficiālajām darbībām, ko dalībvalstu kompetentās iestādes veic, lai pārbaudītu atbilstību Savienības tiesību aktiem, cita starpā attiecībā uz pārtikas nekaitīgumu visos ražošanas, pārstrādes un izplatīšanas posmos. Tajā paredzēti īpaši noteikumi par oficiālajām kontrolēm attiecībā uz vielām, kuru lietošanas rezultātā pārtikā un barībā var būt sastopamas šo vielu atliekas.
                  
               
                     (2)
                  
                  
                     Ar Regulu (ES) 2017/625 svītrots Eiropas Parlamenta un Padomes Regulas (EK) Nr. 396/2005 (2) 27. panta 1. punkts, kas tomēr joprojām ir piemērojams līdz 2022. gada 14. decembrim, ja vien ar deleģēto aktu netiks noteikts agrāks datums. Minētajā 27. panta 1. punktā ir noteiktas īpašas prasības tam, kā attiecībā uz paraugu ņemšanas procedūrām pesticīdu atlieku analīzēm pārtikā un barībā veicamas oficiālās kontroles.
                  
               
                     (3)
                  
                  
                     Regulas (ES) 2017/625 19. panta 1. punktā ir noteiktas konkrētas prasības tam, kā attiecībā uz relevanto vielu atliekām pārtikā un barībā jebkurā ražošanas, pārstrādes un izplatīšanas posmā ir veicamas oficiālās kontroles.
                  
               
                     (4)
                  
                  
                     Pesticīdu atliekas pārtikā un barībā tiek monitorētas ar mērķi nodrošināt atbilstību maksimāli pieļaujamajiem atlieku līmeņiem, kas noteikti ar Regulu (EK) Nr. 396/2005, kā arī novērtēt patērētāju eksponētību pesticīdu atliekām. Tas nozīmē, ka pārtikas un barības paraugi ir jāņem tādā skaitā un klāstā, kas ir pietiekams, lai nodrošinātu, ka tie reprezentē tirgu. Tas arī nozīmē, ka šie paraugi jāņem vispiemērotākajā paraugu ņemšanas punktā pārtikas aprites ķēdē.
                  
               
                     (5)
                  
                  
                     Tāpēc ir lietderīgi papildināt Regulas (ES) 2017/625 19. panta 1. punktu, nosakot konkrētus noteikumus tam, kā attiecībā uz paraugu ņemšanas procedūrām pesticīdu atlieku analīzēm pārtikā un barībā veicamas oficiālās kontroles.
                  
               
                     (6)
                  
                  
                     Regulas (EK) Nr. 396/2005 27. panta 1. punkta noteikumi par to, kā attiecībā uz paraugu ņemšanu veicamas oficiālās kontroles, no 2022. gada 15. decembra vairs nebūs piemērojami, tāpēc šī regula būtu jāpiemēro no minētās dienas,
                  
               IR PIEŅĒMUSI ŠO REGULU.
         
            1. pants
            Lai veiktu Regulas (ES) 2017/625 19. panta 1. punktā paredzētās pesticīdu atlieku oficiālās kontroles, katra dalībvalsts pārtikas un barības paraugus ņem tādā skaitā un klāstā, kas ir pietiekams, lai nodrošinātu, ka rezultāti reprezentē tirgu, ņemot vērā iepriekšējo valsts daudzgadu kontroles programmu rezultātus.
            Pirmajā daļā paredzēto paraugu ņemšanu veic tik tuvu piegādes vietai, cik tas ir saprātīgi.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2022. gada 15. decembra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 7. oktobrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 95, 7.4.2017., 1. lpp.
         
         
            (2)  Eiropas Parlamenta un Padomes Regula (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV L 70, 16.3.2005., 1. lpp.).